
ΑΙΤΙΟΛΟΓΙΚΗ ΕΚΘΕΣΗ
I. ΕΙΣΑΓΩΓΗ
Τα μέλη του Παγκόσμιου Οργανισμού Εμπορίου (ΠΟΕ) και η Δημοκρατία της Υεμένης κατέληξαν στο τελικό στάδιο συμφωνίας σχετικά με τους όρους προσχώρησης της Υεμένης στον Οργανισμό. Αυτό επιτεύχθηκε έπειτα από διαπραγματεύσεις 13 ετών, οι οποίες άρχισαν το 2000, όταν η Υεμένη υπέβαλε αίτηση προσχώρησης στον ΠΟΕ. Η αίτηση προσχώρησης της Υεμένης εξετάστηκε σύμφωνα με τις κατευθυντήριες γραμμές που έχουν οριστεί από το Γενικό Συμβούλιο του ΠΟΕ σχετικά με την πρόσβαση των λιγότερο ανεπτυγμένων χωρών (ΛΑΧ) και πρέπει πλέον να υπάρξει απόφαση του Συμβουλίου η οποία να εγκρίνει τους όρους προσχώρησης της Υεμένης, ώστε να μπορέσει η ΕΕ να υποστηρίξει επίσημα την προσχώρηση της Υεμένης στον ΠΟΕ.
Ακολουθεί περίληψη των όρων προσχώρησης.
II. ΠΕΡΙΛΗΨΗ ΤΩΝ ΟΡΩΝ ΠΡΟΣΧΩΡΗΣΗΣ ΤΗΣ ΥΕΜΕΝΗΣ ΣΤΟΝ ΠΟΕ ΑΝΑ ΤΟΜΕΑ
Πίνακας υποχρεώσεων
Προϊόντα
Ο μέσος τελικός παγιοποιημένος δασμός (ΤΠΔ) στον πίνακα προσχώρησης της Υεμένης είναι 22,2 %.
Ο μέσος ΤΠΔ είναι ελαφρώς υψηλότερος για τα γεωργικά προϊόντα (26,2 %) απ’ ό,τι για τα βιομηχανικά προϊόντα (20,1 %). Οι δασμολογικές αιχμές είναι επίσης υψηλότερες στη γεωργία (100 % κατ’ ανώτατο όριο σε ορισμένα γεωργικά προϊόντα έναντι 40 % κατ’ ανώτατο όριο που παρατηρήθηκε σε βιομηχανικά προϊόντα).
Η Υεμένη θα εφαρμόσει τους ΤΠΔ από την ημερομηνία προσχώρησης.
Αυτά τα μέσα επίπεδα δασμών είναι αρκετά εύλογα, λαμβανομένου υπόψη του καθεστώτος ΛΑΧ της Υεμένης, καθώς και του μικρού μεγέθους και της ευπάθειας της οικονομίας της. Η παλαιότερη πρακτική της ΕΕ σε σχέση με τις ΛΑΧ ήταν να αποδέχεται ως εύλογα αυτά τα επίπεδα δασμών για συγκρίσιμου μεγέθους οικονομίες.
Βιομηχανικά προϊόντα 
· Ο μέσος ΤΠΔ για τα μη γεωργικά προϊόντα είναι 20,1 %.
· Οι υψηλότεροι μέσοι ΤΠΔ ύψους περίπου 27 % παρατηρήθηκαν στους τομείς επίπλων και υποδημάτων.
· Ο χαμηλότερος, περίπου 10 %, σχετίζεται με τα προϊόντα της τεχνολογίας των πληροφοριών (ΤΠ).
· Οι ύψιστες δασμολογικές αιχμές είναι 40 % (τσιμέντο και ορισμένα μεταποιημένα ψάρια) και 43 % (τα περισσότερα αλιευτικά προϊόντα και μεταποιημένα αλιευτικά προϊόντα).
Γεωργικά προϊόντα 
· Ο μέσος ΤΠΔ για τα γεωργικά προϊόντα είναι 26,2 %.
· Οι ύψιστες δασμολογικές αιχμές στη γεωργία είναι στον καπνό και τον καφέ με 100 %.
Υπηρεσίες 
Ο πίνακας συγκεκριμένων υποχρεώσεων της Υεμένης στον τομέα των υπηρεσιών είναι ικανοποιητικός, εάν ληφθεί υπόψη το καθεστώς της ως ΛΑΧ. Η Υεμένη θα αναλάβει υποχρεώσεις, ώστε να διευκολυνθεί η πρόσβαση στην αγορά και η εθνική μεταχείριση σε μεγάλο φάσμα τομέων παροχής υπηρεσιών, συμπεριλαμβανομένων των επαγγελματικών υπηρεσιών, των υπηρεσιών πληροφορικής και άλλων επιχειρηματικών υπηρεσιών, των υπηρεσιών επικοινωνίας (υπηρεσίες ταχυδρομείων και τηλεπικοινωνιών), των υπηρεσιών στους τομείς τεχνικών και οικοδομικών έργων, των υπηρεσιών ιδιωτικής εκπαίδευσης, των υπηρεσιών περιβάλλοντος, των υπηρεσιών χρηματοοικονομικών συναλλαγών (ασφάλειες και τράπεζες), των ιδιωτικών υπηρεσιών που συνδέονται με την υγεία, των υπηρεσιών τουρισμού και μεταφορών (θαλάσσιες και αεροπορικές μεταφορές).
Υποχρεώσεις δυνάμει του πρωτοκόλλου
Κατά το τελικό πολυμερές στάδιο της διαδικασίας προσχώρησης, τα μέλη του ΠΟΕ επιδίωξαν από κοινού να εξασφαλίσουν ότι η εμπορική νομοθεσία και οι θεσμοί της Υεμένης συνάδουν κατά βάση με τους κανόνες και τις συμφωνίες του ΠΟΕ και τους περιέλαβαν στο πρωτόκολλο προσχώρησης και στην έκθεση της ομάδας εργασίας. 
Μεταβατικές περίοδοι ζητήθηκαν για ορισμένους τομείς· ιδιαίτερο ενδιαφέρον για την ΕΕ παρουσιάζουν τα ακόλουθα ζητήματα:
Εμπορικά δικαιώματα: η Υεμένη επιβεβαίωσε ότι θα χορηγήσει σε κάθε φυσικό ή νομικό πρόσωπο ενός μέλους του ΠΟΕ, ανεξάρτητα από τη φυσική παρουσία ή τις επενδύσεις στην Υεμένη, το δικαίωμα να είναι ο επίσημος εισαγωγέας οποιουδήποτε προϊόντος που επιτρέπεται να εισάγεται στην Υεμένη το αργότερο έως τις 31 Δεκεμβρίου 2014. Οι νομοθετικές και κανονιστικές διατάξεις της Υεμένης σχετικά με όλα τα τέλη, τις επιβαρύνσεις και τους φόρους που επιβάλλονται σε σχέση με τέτοιου είδους συναλλαγές θα συμμορφώνονται πλήρως με τις υποχρεώσεις της απέναντι στον ΠΟΕ.
Δυνάμει των ίδιων χρονικών ορίων, η Υεμένη θα χορηγήσει εμπορικά δικαιώματα με αμερόληπτο και δίκαιο τρόπο σύμφωνα με τις συμφωνίες του ΠΟΕ. Τυχόν απαιτήσεις για εμπορική καταχώριση ή αίτηση για εμπορικά δικαιώματα θα είναι μόνο για τελωνειακούς και φορολογικούς σκοπούς και δεν θα απαιτούν επενδύσεις στην Υεμένη.
Άλλοι δασμοί και επιβαρύνσεις: η Υεμένη υποχρεώθηκε να δεσμεύσει τους λοιπούς δασμούς και επιβαρύνσεις κατά την έννοια του άρθρου II παράγραφος 1 στοιχείο β) της GATT 1994, με συντελεστή 0,25 τοις εκατό. Το αργότερο 4 έτη μετά την προσχώρηση, ο παγιοποιημένος δασμός για τους εν λόγω άλλους δασμούς και επιβαρύνσεις θα είναι 0, όπως προβλέπεται στον πίνακα παραχωρήσεων και υποχρεώσεων της Υεμένης. 
Τέλη και επιβαρύνσεις για παρεχόμενες υπηρεσίες: η απαίτηση ότι τα πιστοποιητικά καταγωγής και τα τιμολόγια των εισαγωγών στην Υεμένη εγκρίνονται ή επικυρώνονται από τα προξενεία της Υεμένης στο εξωτερικό θα περατωθεί το αργότερο την 1η Ιανουαρίου 2017.
Δασμολογητέα αξία: η νομοθεσία και οι εκτελεστικοί κανονισμοί της Υεμένης θα είναι σύμφωνα με τη συμφωνία για τη δασμολογητέα αξία έως την ημερομηνία προσχώρησης. Η Υεμένη θα εφαρμόσει σταδιακά τη συμφωνία, σύμφωνα με το σχέδιο δράσης που καθορίζεται στην έκθεση της ομάδας εργασίας, και θα εφαρμόζει πλήρως τις διατάξεις του ΠΟΕ όσον αφορά τη δασμολογητέα αξία, συμπεριλαμβανομένης της συμφωνίας του ΠΟΕ για την εφαρμογή του άρθρου VII της GATT 1994 και του παραρτήματος I (ερμηνευτικές σημειώσεις) στις 31 Δεκεμβρίου 2016. Η Υεμένη επιβεβαίωσε ότι, κατά τη διάρκεια της μεταβατικής περιόδου, θα εξασφαλίσει ότι οι υφιστάμενοι κανονισμοί της στο πλαίσιο της νομοθεσίας και οι πρόσθετοι κανονισμοί που εφαρμόζονται κατά τη διάρκεια της μετάβασης όσον αφορά τη δασμολογητέα αξία θα εφαρμόζονται χωρίς διακρίσεις σε όλες τις εισαγωγές. 
Υγειονομικά και φυτοϋγειονομικά μέτρα (ΥΦΜ): η Υεμένη θα επωφεληθεί από μια μεταβατική περίοδο έως τις 31 Δεκεμβρίου 2016 για την πλήρη εφαρμογή της συμφωνίας ΥΦΜ, όπως ορίζεται στο σχέδιο δράσης που περιλαμβάνεται στην έκθεση της ομάδας εργασίας.
Τεχνικά εμπόδια στο εμπόριο (ΤΕΕ): η Υεμένη θα εφαρμόσει πλήρως τη συμφωνία για τα τεχνικά εμπόδια στο εμπόριο έως τις 31 Δεκεμβρίου 2016. Στην έκθεση της ομάδας εργασίας περιλαμβάνεται ένα σχέδιο δράσης.
Δικαιώματα διανοητικής ιδιοκτησίας στον τομέα του εμπορίου (TRIPS): έως το τέλος του 2016 θα αρχίσει η πλήρης εφαρμογή της συμφωνίας TRIPS [εκτός από την προστασία των διπλωμάτων ευρεσιτεχνίας φαρμακευτικών προϊόντων που διέπονται από την απόφαση σχετικά με τα TRIPS και τη δημόσια υγεία (WT/l/641)].
III. ΣΥΣΤΑΣΗ
Η Επιτροπή, υποβάλλοντας για έγκριση από το Συμβούλιο τους όρους προσχώρησης της Δημοκρατίας της Υεμένης στον ΠΟΕ, θεωρεί ότι οι όροι αυτοί αντιπροσωπεύουν μια ισορροπημένη και φιλόδοξη δέσμη υποχρεώσεων για το άνοιγμα της αγοράς, κάτι που θα αποφέρει σημαντικά οφέλη τόσο στην Υεμένη όσο και στους εμπορικούς εταίρους της στον ΠΟΕ.

Πρόταση
ΑΠΟΦΑΣΗ ΤΟΥ ΣΥΜΒΟΥΛΙΟΥ
για τον καθορισμό της θέσης της Ευρωπαϊκής Ένωσης στην υπουργική διάσκεψη του Παγκόσμιου Οργανισμού Εμπορίου σχετικά με την προσχώρηση της Δημοκρατίας της Υεμένης στον ΠΟΕ
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 91, το άρθρο 100 παράγραφος 2 και το άρθρο 207 παράγραφος 4 πρώτο εδάφιο, σε συνδυασμό με το άρθρο 218 παράγραφος 9,
Έχοντας υπόψη την πρόταση της Ευρωπαϊκής Επιτροπής,
Εκτιμώντας τα ακόλουθα:
(1)
Στις 12 Απριλίου 2000 η κυβέρνηση της Δημοκρατίας της Υεμένης υπέβαλε αίτηση προσχώρησης στη συμφωνία που υπογράφηκε στο Μαρακές για την ίδρυση του Παγκόσμιου Οργανισμού Εμπορίου (ΠΟΕ), δυνάμει του άρθρου XII της εν λόγω συμφωνίας.
(2)
Στις 17 και 19 Ιουλίου 2000 συγκροτήθηκε ομάδα εργασίας για την προσχώρηση της Δημοκρατίας της Υεμένης με σκοπό την επίτευξη συμφωνίας όσον αφορά όρους προσχώρησης που να είναι αποδεκτοί από τη Δημοκρατία της Υεμένης και από όλα τα μέλη του ΠΟΕ.
(3)
Η Επιτροπή, εξ ονόματος της Ένωσης, διαπραγματεύτηκε μια πλήρη σειρά υποχρεώσεων για το άνοιγμα της αγοράς εκ μέρους της Δημοκρατίας της Υεμένης οι οποίες ικανοποιούν τις απαιτήσεις της Ένωσης.
(4)
Οι υποχρεώσεις αυτές ενσωματώνονται τώρα στο πρωτόκολλο προσχώρησης της Δημοκρατίας της Υεμένης στον ΠΟΕ.
(5)
Η προσχώρηση στον ΠΟΕ αναμένεται ότι θα συμβάλει θετικά και σταθερά στη διαδικασία οικονομικής μεταρρύθμισης και στη βιώσιμη ανάπτυξη της Δημοκρατίας της Υεμένης.
(6)
Επομένως, το πρωτόκολλο προσχώρησης θα πρέπει να εγκριθεί.
(7)
Το άρθρο XII της συμφωνίας για την ίδρυση του ΠΟΕ ορίζει ότι οι όροι προσχώρησης πρέπει να συμφωνηθούν μεταξύ του μέλους που προσχωρεί και του ΠΟΕ και ότι η υπουργική διάσκεψη του ΠΟΕ εγκρίνει τους όρους προσχώρησης από πλευράς ΠΟΕ.
(8)
Επομένως, είναι ανάγκη να καθοριστεί η θέση την οποία θα λάβει η Ένωση στην υπουργική διάσκεψη,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: 
Άρθρο 1
Η θέση την οποία πρέπει να λάβει η Ευρωπαϊκή Ένωση στην υπουργική διάσκεψη του Παγκόσμιου Οργανισμού Εμπορίου όσον αφορά την προσχώρηση της Δημοκρατίας της Υεμένης στον ΠΟΕ είναι να εγκρίνει την εν λόγω προσχώρηση.
Άρθρο 2
Η παρούσα απόφαση αρχίζει να ισχύει την ημέρα της έκδοσής της.
Βρυξέλλες,

